Թինա Կարապետյան

Թինա Կարապետյան (, ), կանադահայ գեղասահորդուհի, որը հանդես է եկել պարային զույգերի մրցումներում։ 2021 թվականի սեպտեմբերի 25-ին Գերմանիայի Օբերստդորֆ քաղաքում կայացած Nebelhorn Trophy մրցաշարում Թինա Կարապետյանն ու նրա զուգընկեր Սիմոն Պրու-Սենեկալը (ներկայացնում են Հայաստանը) իրավունք ստացան մասնակցելու 2022 թվականի ձմեռային օլիմպիական խաղերին (Պեկին, Չինաստան), որտեղ զբաղեցրին 18-րդ հորիզոնականը։

Անձնական կյանք 
Թինա Կարապետյանը ծնվել է 1997 թվականի հունիսի 13-ին Լավալում, Քվեբեկ, Կանադա։  Նա Լիբանանում ծնված Մարալ Տեր-Մկրտչյանի և Ջոն Կարապետյանի երեք դուստրերից մեկն է։ Թինան մինչև 7-րդ դասարանը հաճախել է Մոնրեալի Սուրբ Հակոբ ազգային վարժարանը, այնուհետև տեղափոխվել է Ժերալդ-Գոդեն քոլեջ՝ սպորտային ուսումնական ծրագրով, որպեսզի ուսումը և գեղասահքի պարապմունքները համատեղվեն։ 2021 թվականին նա գերազանցությամբ ավարտել է ՄաքԳիլի համալսարանը՝ լավագույն գնահատականների համար արժանանալով Laddie Millen մրցանակին։ Թինան ունի Կանադայի և Հայաստանի երկքաղաքացիություն։

Կարիերա

Վաղ տարիներ 
Կարապետյանը սկսել է սահել 2002 թվականից։ Մինչև 14 տարեկանը հանդես է եկել մենասահքում, իսկ հետո մեկ տարի եղել է սինքրոն գեղասահքի թիմի անդամ։ 2012 թվականին պարային զույգ է կազմել Ալեքսանդր Լալիբերտեի հետ։ Պատանիների 2014 թվականի Կանադայի առաջնությունում նրանք զբաղեցրել են 9-րդ տեղը, իսկ հաջորդ մրցաշրջանում արդեն հանդես են եկել միջազգային ասպարեզում՝ ներկայացնելով Հայաստանը։ 2014-15 թվականների ISU պատանեկան Գրան պրիի երկու մրցաշարերում՝ Օստրավայում (Չեխիա) և Դրեզդենում (Գերմանիա), 7-րդ տեղը զբաղեցնելուց հետո Կարապետյան/Լալիբերտեն զույգը մասնակցել է Տալլինում կայացած 2015 թվականի աշխարհի պատանեկան առաջնությանը։ Էստոնիայում նրանք 18-րդն էին կարճ ծրագրում՝ հաղթահարելով որակավորման փուլը, իսկ ազատ ծրագրում նրանք զբաղեցրին 15-րդ տեղը՝ ընդհանուր հաշվարկում բարձրանալով 16-րդ հորիզոնական։

Կարապետյան/Պրու-Սենեկալ պարային զույգ 
2015 թվականի մայիսին Կարապետյանը պարային զույգ կազմեց Սիմոն Պրու-Սենեկալի հետ։ Նրանք սկսեցին մրցել մեծահասակների մակարդակում։ Թինան հայտարարել է. «Իմ մարզիչները ցանկանում էին, որ մենք միասին սահենք, երբ ես նոր էի սկսել պարել, բայց նա արդեն 21 տարեկան էր և պետք է տեղափոխվեր մեծահասակների խումբ, իսկ ես այդ ժամանակ պատրաստ չէի դրան»: Միջազգային ասպարեզում առաջին ելույթի ժամանակ 2015-16 ISU Challenger Series (CS) միջոցառման 2015 Ice Challenge-ում նրանք զբաղեցրին վեցերորդ տեղը։ Այդ մրցաշարը տեղի էր ունեցել հոկտեմբերին Ավստրիայի Գրաց քաղաքում։ Դեկտեմբերին նրանք նվաճեցին CS-ի իրենց առաջին մեդալը՝ բրոնզը, 2015 թվականի Զագրեբի Golden Spin-ում։

2016 թվականի հունվարին Կարապետյան/Պրու-Սենեկալը մեկն էր այն քսան զույգերից, որոնք որակավորվեցին Սլովակիայի Բրատիսլավա քաղաքում կայացած Եվրոպայի առաջնության եզրափակիչ փուլին՝ կարճ ծրագրում զբաղեցնելով 20-րդ տեղը։ Ազատ ծրագրում 18-րդ տեղը գրավելուց հետո ընդհանուր հաշվարկում նրանք զբաղեցրին 18-րդ տեղը։

2022 թվականի ձմեռային օլիմպիական խաղերի (Պեկին, Չինաստան) կարճ ծրագրում նրանք 19-րդն էին՝ 65,87 միավոր արդյունքով, իսկ ազատ ծրագրում՝ 101,16 միավորով 16-րդը։ Ընդհանուր հաշվարկում նրանք զբաղեցրին 18-րդ հորիզոնականը։

2022 թվականի հունիսի 9-ին Թինա Կարապետյանը հայտարարել է մարզական կարիերան ավարտելու մասին։

Ծանոթագրություններ

Արտաքին հղումներ 

 

Ապրող անձինք
Օլիմպիական խաղերի մարզիկներ Հայաստանից
Կանադացի գեղասահորդներ
Հայ գեղասահորդներ